སྤྱིར་ན་དུས་རབས་རིམ་བྱུང་གི་ལོ་རྒྱུས་འབྲི་རྒྱུ་ནི་ལས་སླ་མོ་ཞིག་གཏན་ནས་མ་ཡིན་ཏེ།ལོ་རྒྱུས་ཀྱི་དུས་རིམ་མི་འདྲ་བའི་ནང་བྱུང་བའི་དོན་དག་གལ་ཆེན་མཐའ་དག་གོ་རིམ་མ་འཁྲུགས་མ་འཛོལ་བར་འབྲི་དགོས་པ་དང་།ཆབ་སྲིད།ཕྱི་འབྲེལ།དམག་དོན།རིག་གནས་སྒྱུ་རྩལ།དཔལ་འབྱོར་སོགས་ཕྱོགས་སྣ་སྒོར་མོ་ནས་འབྲི་དགོས་པར་མ་ཟད།དུས་རིམ་སྔ་མ་སྔ་མ་དང་ཕྱི་མ་ཕྱི་མའི་བར་གྱི་སྤྱི་ཚོགས་ཀྱི་བྱ་གཞག་སོ་སོའི་རྒྱུན་དང་།འཕེལ་སྟངས་དང་།འགྱུར་ལྡོག་དང་།དེའི་ཕྱི་ནང་གི་རྒྱུ་རྐྱེན་སོགས་བྲིས་པ་བརྒྱུད་ནས་སྤྱི་ཚོགས་འཕེལ་རྒྱས་ཀྱི་གོ་རིམ་དང་ཁུངས་སྣེ་གསལ་པོར་བརྗོད་ཐུབ་དགོས་ཤིང་།ཀློག་མཁན་ལ་སྤྱི་ཁོག་ནས་གོ་བ་གསལ་པོ་སྤྲད་དེ་བློ་སྒོ་འབྱེད་ཐུབ་པ་ཞིག་དང་།མ་འོངས་པའི་སྤྱི་ཚོགས་ཀྱི་འཕེལ་ཕྱོགས་ལ་འཁྲིད་སྟོན་ཐུབ་པ་ཞིག་ལ་དམིགས་པ་གཏོད་པར་བྱེད་པས་ན།རྩོམ་མཁན་གྱི་རྣམ་དཔྱོད་དང་ཤེས་ཡོན།གཞུང་ལུགས་ཀྱི་བྱང་ཚད་སོགས་ལ་བླང་བྱ་ཧ་ཅང་ཚད་མཐོན་པོ་ཡོད།དེ་བས་དུས་རབས་རིམ་བྱུང་གི་ལོ་རྒྱུས་འབྲི་བ་ནི་དུས་མཚམས་གཅིག་གི་ལོ་རྒྱུས་འབྲི་བ་དང་།ས་གནས་ཀྱི་ལོ་རྒྱུས་འབྲི་བ་དང་ཁྱད་པར་ཆེན་པོ་ཡོད་ཅིང་།བླང་བྱ་དང་ཚད་མཐོ་དམན་ཡང་འདྲ་བ་མ་ཡིན་ནོ།།